Source: http://www.lb.hu/hu/print/sajto/darak-peter-senki-nem-gondolta-volna-hogy-kuria-visszakoltozhet-regi-epuletebe-egyuttmukodes
Timestamp: 2018-01-20 21:20:46
Document Index: 17782673

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Bíróság ', 'Kúria ', 'Bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria\n']

Darák Péter: Senki nem gondolta volna, hogy a Kúria visszaköltözhet a régi épületébe - Együttműködés a legfőbb bírói fórum Igazságügyi Palotába költözésének érdekében
Címlap > Darák Péter: Senki nem gondolta volna, hogy a Kúria visszaköltözhet a régi épületébe - Együttműködés a legfőbb bírói fórum Igazságügyi Palotába költözésének érdekében
A Kúria eredeti, Kossuth téri épületébe történő visszaköltözéséről írt alá együttműködési szándéknyilatkozatot a Kúria elnöke, az Országos Bírósági Hivatal vezetője és a Legfőbb Ügyész 2017. szeptember 13-án az Igazságügyi Palotában. A nyilatkozat arról rendelkezik, hogy az intézmények együttműködnek, és a rekonstrukció során érdekeik teljes körű képviselete céljából létrehozzák a „Kúria Épület Projekt” szervezetet.
A Kúria a magyar államszervezet egyik legrégibb létező intézménye – emelte ki az ünnepségen elmondott beszédében Darák Péter utalva arra, hogy a legfőbb bírói fórumot 1723-tól ezen a néven említették. A Kúria elnöke felidézte, hogy a második világháborút követően a kommunista diktatúra a történelmi intézményt bosszúból megszüntette és száműzte a számára épített épületből. A legfőbb bírói fórum vezetője csodának nevezte, hogy a Kúria fél évszázados eltűnését követően ilyen néven és minőségben újra beköltözhet a régi épületébe. Darák Péter köszönetet mondott a Legfelsőbb Bíróság korábbi vezetőinek, Solt Pálnak és. Lomnici Zoltánnak azért, hogy elindították a visszaköltözés folyamatát, Handó Tündének, az Országos Bírósági Hivatal elnökének, valamint Polt Péter legfőbb ügyésznek a munkában való részvételért. „A szándéknyilatkozat kifejezi azt az együttes akaratot, hogy tulajdonosként, vagyonkezelőként beléphessünk ennek az épületnek a kapuján” – emelte ki a Kúria elnöke. Darák Péter szerint a folyamat mögött ott áll a magyar kormány, amely 25 év halogatott válasz után 2012-ben ígéretet tett a Kossuth térre történő visszaköltözésre. A legfőbb bírói fórum vezetője elmondta, a szándéknyilatkozat aláírása az első praktikus és technikai lépés e visszaköltözéshez vezető úton.
Polt Péter beszédében rámutatott arra, hogy a Legfőbb Ügyészség és a Bíróság egy épületben történő elhelyezése az igazságszolgáltatás egységét szimbolizálja, amelyben az ügyészi szervezet az igazságszolgáltatás fontos közreműködője. Kozma Sándort, a magyar királyi államügyészség megteremtőjét idézve Polt Péter elmondta, hogy az ügyész „az ügy első független lelki bírálója” kell, hogy legyen. Szerinte az épület a „betetőzése” ennek a jelmondatnak.
A szándéknyilatkozat aláírását követően Handó Tünde, az Országos Bírósági Hivatal elnöke kiemelte: nagyszerű és történelmi pillanatnak lehetünk részesei. Juhász Andort, a Kúria egykori jeles elnökét idézve elmondta: „az emlékezés erejével tiszteletreméltó hagyománnyá kell átformálnunk mindazt, ami az igazságszolgáltatás számára értékes és becses”. Hangoztatta: közös törekvés, hogy az Igazságügyi Palota visszanyerje eredeti rendeltetését. Szimbolikus jelentősége van, hogy a nemzet főterén újra megjelenhet az alkotmányos hatalmak – a törvényhozó, a végrehajtó és a bírói hatalom – egysége.
Orbán Viktor, miniszterelnök a 2012-ben, az újra életre hívott Kúria első teljes ülésén jelentette be, hogy a legfőbb bírói fórum visszaköltözhet a Kossuth Lajos téri Igazságügyi Palotába, amely jelenleg a Néprajzi Múzeumnak és a Politikatörténeti Intézetnek ad otthont. A most aláírt szándéknyilatkozat rögzíti, az igazságszolgáltatás szakmai és erkölcsi tekintélyének megőrzése elképzelhetetlen a történelmi elődök tisztelete, az általuk megfogalmazott szakmai-etikai értékek követése nélkül. A hagyománytiszteletnek pedig a bírói hatalom külső megjelenésében, tárgyi környezetében is meg kell mutatkoznia. Az intézményvezetők által létrehozott „Kúria Épület Projekt” szervezet feladata az Igazságügyi Palota rekonstrukciója során a szervezetek érdekeinek képviselete és egyeztetése, különösen az elhelyezési, informatikai és biztonságtechnikai igények, művészeti és műszaki elvárások kapcsán.
Dr. Darák Péter elnök úr beszéde.
MTI- Szándéknyilatkozatot írtak alá arról, hogy a Kúria visszaköltözik eredeti épületébe
Index- A Néprajzi Múzeum helyére költözik a Kúria és a Legfőbb Ügyészség
Hirado.hu- Visszatérhet eredeti otthonába a Kúria
Kossuth Rádió- Krónika